PHOL วิ่งแรง 9% โบรกเชียร์ “ซื้อ” เป้า 3 บ. ชี้ “โควิด” ระบาดดันยอดขายกลุ่ม “เซฟตี้” พุ่ง
PHOL วิ่งแรง 9% โบรกเชียร์ “ซื้อ” เป้า 3 บ. ชี้ “โควิด” ระบาดดันยอดขายกลุ่ม “เซฟตี้” พุ่ง
21 ธ.ค. 2563

ผู้สื่อข่าวรายงานว่า ราคาหุ้น บริษัท ผลธัญญะ จำกัด (มหาชน) หรือ PHOL ณ เวลา 10.58 น. อยู่ที่ระดับ 2.82 บาท บวก 0.24 บาท หรือ 9.30% สูงสุดที่ระดับ 2.98 บาท ต่ำสุดที่ระดับ 2.72 บาท ด้วยมูลค่าการซื้อขาย 30.91 บาท

ทั้งนี้ ปัจจัยที่คาดว่าส่งผลให้ราคาหุ้นปรับตัวขึ้นแรงในวันนี้ คาดมาจากการแพร่ระบาดของเชื้อไวรัสโควิด-19 เนื่องจากจะช่วยสนับสนุนยอดขายผลิตภัณฑ์ในกลุ่มเซฟตี้ ซึ่งประกอบด้วย หน้ากากอามัย, ถุงมือยาง, ถุงมือไนไตร, ชุดป้องกันเชื้อ, FACE SHIELD และ เครื่องอบ UV และ OZONE เพื่อฆ่าเชื้อ
โดยก่อนหน้านี้ นักวิเคราะห์หลักทรัพย์ ปรับเพิ่มน้ำหนักเข้าลงทุนหุ้น PHOL จากความกังวล Covid-19 ที่อาจจะปะทุอีกครั้ง ทำให้ความต้องการ หน้ากากอนามัยเพิ่มขึ้นจนดันราคาขายปรับตัวเพิ่มขึ้นเท่าตัว พร้อมคาดว่า PHOL จะมีปริมาณออเดอร์ล่วงหน้าเข้ามามากขึ้น จนสร้างยอดขายเติบโตโดดเด่นในช่วงไตรมาส 4/63 ต่อเนื่องถึงช่วงครึ่งแรกปี 64
ขณะที่ล่าสุดช่วง 9 เดือนแรก PHOL มีกำไรสุทธิทำนิวไฮ 60.84 ล้านบาท เติบโตกว่า 130% จากช่วงเดียวกันของปีก่อน ซึ่งเติบโตจนค่า P/E เหลือเพียง 6.6 เท่า นับว่าเป็นหุ้นถูกมากที่ควรจะกลับมาแรงในรอบสั้นๆ ทั้งนี้หากประเมิน P/E ที่ 10 เท่า ราคาหุ้นน่าจะวิ่งไปทดสอบที่ 3 บาทจึงแนะนำ “ซื้อ”